**НАРЕДБА ЗА ИЗМЕНЕНИЕ И ДОПЪЛНЕНИЕ НА НАРЕДБА № 42 ОТ 2004 Г. ЗА ВЪВЕЖДАНЕ НА МЕЖДУНАРОДНАТА СТАТИСТИЧЕСКА КЛАСИФИКАЦИЯ НА БОЛЕСТИТЕ И ПРОБЛЕМИТЕ, СВЪРЗАНИ СЪС ЗДРАВЕТО - ДЕСЕТА РЕВИЗИЯ (ДВ, БР. 111 ОТ 2004 Г.)**

Издадена от Министерството на здравеопазването

Обн. ДВ. бр.75 от 9 Септември 2014г., изм. и доп. ДВ. бр.106 от 23 Декември 2014г., изм. ДВ. бр.30от 15 Април 2016г., изм. ДВ. бр.88 от 8 Ноември 2016г.

§ 1. (Доп. - ДВ, бр. 106 от 2014 г.) Заглавието на наредбата се изменя така:

"Наредба № 42 от 2004 г. за въвеждане на класификационни статистически системи за кодиране на болестите и проблемите, свързани със здравето, и на медицинските процедури".

§ 2. (В сила от 01.01.2018 г., изм. относно влизането в сила - ДВ, бр. 106 от 2014 г., изм. относно влизането в сила - ДВ, бр. 30 от 2016 г., изм. относно влизането в сила - ДВ, бр. 88 от 2016 г.) В чл. 1 се правят следните изменения и допълнения:

1. В ал. 1 в края на текста се поставя запетая и се добавя "както и адаптиран вариант на Австралийската класификация на медицинските процедури - българска ревизия, съгласно приложение № 1а".

2. В ал. 2 думите "се прилага" се заменят с "и адаптираният вариант на Австралийската класификация на медицинските процедури - българска ревизия, се прилагат", а думите "приложение № 1" се заменят с "приложения № 1 и 1а".

§ 3. Създава се приложение № 1а към чл. 1, ал. 1 (ще се обнародва като притурка на ДВ).

**Преходни и Заключителни разпоредби**

§ 4. Наредбата е съгласувана с Националния статистически институт.

§ 5. (Изм. - ДВ, бр. 106 от 2014 г.) В срок до 31 март 2015 г. директорът на Националния център за обществено здраве и анализи издава азбучен указател за работа с адаптирания вариант на Австралийската класификация на медицинските процедури - българска ревизия.

§ 5а. (Нов - ДВ, бр. 106 от 2014 г., изм. - ДВ, бр. 30 от 2016 г.) (1) Управителят на Националната здравноосигурителна каса създава необходимата организация и контролира дейностите по подготовка и провеждане на процеса по адаптиране и привеждане в готовност в срок до 31 август 2016 г. на документите и информационната система на Националната здравноосигурителна каса и на съответните лечебни заведения - изпълнители на медицинска помощ, за работа с адаптирания вариант на Австралийската класификация на медицинските процедури - българска ревизия.

(2) Директорът на Националния център по обществено здраве и анализи създава необходимата организация и контролира дейностите по провеждане от центъра на обучително прилагане на Австралийската класификация на медицинските процедури - българска ревизия, в лечебните заведения по ал. 1 в периода от 31 август до 31 декември 2016 г.

(3) Директорите на Националната здравноосигурителна каса и Националния център по обществено здраве и анализи и управителите/изпълнителните директори/директорите на лечебните заведения си оказват необходимото съдействие за осъществяване на дейностите по ал. 1 и 2.

§ 6. (Изм. - ДВ, бр. 106 от 2014 г., изм. - ДВ, бр. 30 от 2016 г., изм. - ДВ, бр. 88 от 2016 г.) Параграф 2 влиза в сила от 1 януари 2018 г.

§ 7. Приложение № 1а към чл. 1, ал. 1 се обнародва като притурка на "Държавен вестник".